<classify> WANANCHI wa Mwanza wameguswa kwa aina yake na uamuzi wa serikali kuamua sherehe za Uhuru kufanyika mkoani humo wakidai haijawahi kutokea katika historia ya maisha yao kwani wamezoea kuona sherehe hizo zikifanyika kwenye Uwanja wa Uhuru jijini Dar es Salaam kila mwaka.Katika hali ya kuwa na hamasa na sherehe hizo, wananchi hao walisema watajitokeza kwa wingi leo kwenye Uwanja wa CCM Kirumba jijini hapa kushuhudia moja kwa moja maadhimisho hayo ambayo yanaweka historia muhimu katika maisha yao.Ikumbukwe kwamba leo Tanzania inaadhimisha miaka 58 ya Uhuru wa Tanzania Bara ambayo ilipata uhuru wake kutoka kwa Wakoloni wa Kiingereza Desemba 9, 1961.Miongoni mwa wananchi waliozungumza na gazeti hili jana ni mkazi wa Kilimahewa jijini Mwanza, Muzamiru Shabani 50 ambaye ni fundi magari. Shabani alisema Uhuru umewasogelea karibu tofauti na zamani walikuwa wakishuhudia sherehe hizo kwa njia ya televisheni zikifanyika jijini Dar es Salaam.Sherehe za Uhuru kutekeleza EPA zilikuwa zinaishia Dar es Salaam tu, lakini mwaka huu Rais John Magufuli amebadilisha utaratibu na kuamua kutuletea Mwanza, sijawahi kuona jambo hili tangu kuzaliwa kwangu, napenda sherehe za uhuru zibebe mantiki ya maendeleo kwa kutuletea mambo mapya, alisema Muzamiru.Naye mkazi wa Kishiri, Joseline Paul 32 anayefanya biashara ya matunda katika Soko la Kirumba, alisema amefurahishwa na uamuzi wa serikali kuukumbuka Mkoa wa Mwanza kwa kuufanya kuwa mwenyeji wa sherehe za Uhuru.Alisema kupitia sherehe hizo, wangefurahi kama soko lao la Kirumba nalo lingejengwa upya kwani hali ilivyo sasa halitamaniki kwa matope kutokana na mvua zinazoendelea.Kwa upande wake, mkazi wa Nyasaka, Ephraim Gerald 37 ambaye ni fundi cherehani alisema Mkoa wa Mwanza umeandika historia ya aina yake kwa sherehe hizo kufanyika mkoani humo. Gerald alisema sherehe hizo kufanyika Mwanza zimekuwa fursa muhimu kwake kwa kuwa amepata wateja wengi waliofika kushona sare za Uhuru.Alisema amepata kazi nyingi za kushona sare hizo, lakini pia akatoa wito sherehe za uhuru ziwe chachu ya kuongeza uwajibikaji katika sekta zote na kupiga vita ukandamizaji wa aina yoyote.Ni fursa muhimu kwa Mwanza kupata heshima ya kuwa mwenyeji wa sherehe za Miaka 58 ya uhuru. Sherehe hizi ziwe chachu ya kutatua tatizo la ajira kwa vijana kwani wengi wanaomaliza masomo yao hawana kazi, alieleza mkazi wa Nyamanoro, Shabani Minangi 44.Katika kunogesha sherehe hizo leo, Wasukuma 1,500 kupitia utamaduni na mila yao inayoitwa Masalama ikimaanisha ulinzi watatumbuiza uwanjani hapo.Mmoja wa viongozi wa mila hiyo, Selemani Marko alisema mila hiyo inabeba ujumbe kuwa ulinzi wa taifa ni jambo muhimu. Gazeti hili jana lilishuhudia Jiji la Mwanza likipambwa kwa Bendera ya Taifa katika maeneo mengi, upambaji wa Uwanja wa CCM Kirumba, wanafunzi wakiendelea na mazoezi ya halaiki, lakini pia ulinzi ukiwa umeimarishwa.  <topic>: kitaifa 